Jean-Paul Échaquan

Jean-Paul Échaquan icinikaso anaha manawani iriniw, ote ki otci pe nitawokiw capwetcitotakanik 7 kenositc pisimw, 1958 ka tato piponikarik. Wipatc kewir ki matce kiskinohomaso nikotc ka iti niarano piponesitc. Nac ote peikwakamik ki iti icaw e nta kictatc okiskinohomasowin. Mina ki ponitaw osam micta kinec eki nikatatc onikihikwa, ki tca tacikew otenamik nac mina ki iti koski pitakew. Ki icaw micta kikinohomatokamikok nac e ickwa awiketc kitci kiskinohomake iriniwitc. Wec 1985 ka matce otamirotc e matce otamirotc e matce kiskinohomaketc tipirowe Atikamekw arimwewiniw nac irikik 30 tato pipona. Aci anotc ote titam otamirokamikok, wir tca tipirowe ocitaw kiskinohomato masinahikaniw otci awaca. Ki matceotamirotaw kotakeriw kekociciriw e iteritak, aci pitoc icinakosiw awacic e kiskinohomasotc ketca weckatc. Ekoni ka iti matce ocitatc masinahikaniw ote kinokepitcikanik Wikipédia Atikamekw ka icinikaterik. Ekota neta kaskina ka actatc kaki ici kiskeritamaritci kaskina awia ota ka tacikeritci manawanik, mitowi kiceiriniwok, kokominacak acitc iskeok acitc iriniwok. Ki otamiro ote kirika Conseil de sage, wir ki nikaniw nac asko irikik mitato acitc nicto pipona. Ki ocitaw atisoke masinahikaniw kirika mitcetaw ki pa aiatisokew wec ote emitcikociskak kirika aska awaca ki atisokowew. Ote kirika ki ici kiskinohomaso techno linguiste nac eki iti itectamaketc mekwatc e mawotcihitonaniwok. Ki nokosiw masinactepitcikanik mekwatc kewir e kispiwatak Atikamekw arimwewiniw kirika e kicteritak aka kitci onitinik nehiromowiniw. Micta mitceto pipona ki nta tacikew notcimik e natowi kiskinohomowatc awaca e totcikaterik mekwatc e orikihikaniwok. Ki wicamakaniwiw ote kirika université de Carlton a Ottawa kitci ocitatcik Atikamekw itewin masinahikaniw, niarano pipona irikik. Mictahi kice sakitaw e atisoketc kaie mictahi witcihew witci iriniwa acitc kaskina kotc e icinakosiritci iriniwa. Mictahi kaie wir ki sakitaw e atosketc kaie e pa wepahapetc acitc e kweckwenapetc. Kaskina kaie wir ki aitotam e otamirotc ote notcimik kitci mitatc askiriw kaie awesisa. Mocak ki kispiwatam askiriw kaie ki micta minatcitaw. Mictahi nipira ki kiskinohomako ka kiceatisiritci ekoni wetci kaie wir iti acotci witamaketc kaie micta kiskeritam notcimi atoskewiniw. Ki ocitaw masinahikaniw kaskina kotc e icinakonik mackikiatikoriw kirika ki ocitaw masinahikan e aicinikasoritci awesisa kaie mictikwa. Micta mitceto pipona ki otamirowakew kinokepitcikaniw e ocitatc kaskina kotc ecinakonok masinahikaniw ka nehiromocterik kaie sakitaw e ocitatc atisoke masinahikaniw. Ekosani kaie wir ecinakonik anaha otatisokan. Mikwetc.